《秋林读书为章光远赋》
元代·郭奎

大禹惜寸阴，宣尼叹川逝。但恐光景驰，及时当自励。

祸乱非所光，谁能遁斯世。矧伊贤者心，怡然与神契。

典籍对先圣，乐道以忘势。考槃在涧阿，衡门复长闭。

几席不暂违，弦诵日相继。椅桐交前庭，杂彼松与桂。

绿竹植后园，蔬果亦时艺。霜叶初焜黄，馀阴落秋霁。

散帙聊逍遥，临风游复憩。周流同天理，优哉永终岁。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。